Turniansky hrad

**Turniansky hrad** (normovaný názov) alebo **hrad Turňa** je zrúcanina hradu z 13. storočia, týčiaca sa nad obcou Turňa nad Bodvou, len 5 km od maďarských hraníc. Stojí na krasovom vrchu, ktorý tvorí juhovýchodný výbežok Zádielskej planiny, oddelený od jej masívu morfologicky výrazným sedlom, a vzápätí sa ponára do sedimentov Turnianskej kotliny. Kedysi bol správnym centrom Turnianskeho komitátu a stolice.

## Dejiny
Obec Turňa nad Bodvou leží medzi Rožňavou a Košicami pri južnom úpätí Slovenského krasu neďaleko rieky Bodva. Spomína sa už v roku 1198 a podľa niektorých bádateľov tu už vtedy stál malý hrádok. V roku 1234, keď ju vlastnila rodina Turnianskych (Tornay), sa volala Tornus. Po mongolskom vpáde v roku 1241 postavili hrádok pozostávajúci z hranolovej veže. Slúžil na ochranu cesty z Gemera na Spiš. Lokalitu dostal predchodca rodu Tornayovcov ako odmenu za služby, ktoré preukázal pri obrane krajiny počas vpádu Mongolov do Uhorska. Jeho môžeme považovať za stavebníka kamenného hradu. Obec bola dovtedy tiež kráľovským majetkom. V listinách sa uvádza, že hrad postavili až v roku 1357, keď sa obec stala strediskom hradného panstva. Vtedajší majiteľ Ján Tornay však hrad v tomto roku rozšíril a opravil. Išlo teda o prestavbu staršieho hradu, ktorý rodine Tornayovcov patril do roku 1406. Po vymretí rodu, ktorý si odvodzoval svoje meno od názvu lokality, hrad získal na krátky čas Štefan Šafár z Branča (1409), od ktorého majetky získali Bebekovci. Okolo roku 1448 ho obsadili Jiskrove vojská. Imrich Zápoľský kúpil hrad v roku 1476 a príslušníci tejto rodiny vlastnili tunajšie majetky do roku 1531. V rokoch 154050 vykonali na objekte nové opevňovacie práce, ktoré si vynútilo turecké nebezpečenstvo. Bol súčasťou veľkej protitureckej pevnostnej sústavy, patriacej k pohraničným hradom. Napriek týmto stavebným prácam Turci hrad v roku 1652 obsadili. Za stavovského povstania v 17. storočí, vedeného Tökölym, dal generál Schultz v roku 1685 hrad zbúrať. Odvtedy je v ruinách. O jeho obnovu sa snaží združenie na záchranu Turnianskeho hradu, podľa projektu pamiatkovej obnovy zo 70. rokov minulého storočia.

## Exteriér
Najstaršou časťou areálu je v jeho jadre stojaca hranolová veža, pôvodne prístupná len z výšky prvého poschodia. Mala vlastné opevnenie. V roku 1357 hrad rozšírili o nový gotický palác, situovaný severne od veže, s ktorým bola pravdepodobne spojená. Mladší palác stál na východnej strane nádvoria. Pri veľkej renesančnej prestavbe postavili na juhozápadnej strane delovú baštu a dve bašty na juhu a východe. Pravdepodobne z tohto obdobia pochádza aj mohutný severozápadný bastión, chrániaci hrad od prístupu.

## Súčasný stav
Zo stredovekého hradu dodnes stoja múry jednotlivých objektov (bašty, múry opevnenia, paláce, veža) a v teréne je viditeľná skladba jednotlivých priestorov. Klenby a architektonické detaily sa nezachovali, ale je tu pekná nohavicová strieľňa a poznateľná je aj šírka cesty, ktorou bol hrad sprístupnený – v skalnom podloží sú vyjazdené stopy po kolesách vozov. Hrad by si zaslúžil dôkladné očistenie od stromov a náletových drevín, ktoré znepríjemňujú pohyb po areáli. Na SZ bastióne vidno stopy po odkopávaní závalu a výrube drevín. 
Na severozápadnom hrebeni a v južnej stráni hradného vrchu sa v rudimentoch zachovala pôvodná vozová prístupová cesta, o ktorej svedčia koľaje mechanického a korózneho pôvodu vtlačené do wettersteinského vápenca. Teleso hradu bolo vybudované z rôznych hornín – zastúpený je wettersteinský vápenec a travertíny, ktoré sedimentovali v západnej časti Turnianskej kotliny. (Hrhov? Hrušov? Silická Jablonica?)

## Galéria

Súbor:Turna castle view from pond.JPG|pohľad od rybníka
Súbor:Turna castle view from pond 2.JPG|pohľad od rybníka
Súbor:Turna castle view from west.JPG|pohľad od západu
Súbor:Turniansky-hrad-2016-1.jpg|pohľad z hradu, smer Rožňava (2016)
Súbor:Turniansky-hrad2.jpg|pohľad z hradu na rybník (2016)
Súbor:Turniansky-hrad3.jpg|pohľad z hradu na Turňu nad Bodvou (2016)
Súbor:Turniansky-hrad4.jpg|pohľad z hradu, smer Košice (2016)
Súbor:Turniansky-hrad5.jpg|pohľad z hradu na rybník a Rožňavu (2016)
Súbor:0-02-05-5b4ffe948169cc8ede1287a9dd5471491fd314fb75c133f0df183a610eca0c0d full.jpg|západ slnka na Turnianskom hrade, smer Soroška
Súbor:0-02-05-ba9e4731874620b1cf4eaabcf947b67b137aad0bb145a1148ad529c486f9c5bb full.jpg|západ slnka na Turnianskom hrade, smer Soroška
Súbor:0-02-05-50f443179a4b63ab5f2a6bcbd9ac8b9d2f958c85945018038f944030085dcd84 full.jpg|Pohľad z hradu na smer Rožňava (marec 2017)
Súbor:0-02-05-602a44f0a8a702015a77fb52ac86c5a541cf1a57c3726d76921039e8cce57bcb full.jpg|Alexandra na hrade


## Referencie

## Iné projekty

## Externé odkazy

* Turniansky hrad – na stránke NP Slovenský kras
* Turniansky hrad – na stránke Hrady a zámky na Slovensku

Kategória:Hrady a zámky na Slovensku
Kategória:Zádielska planina
Kategória:Ruiny na Slovensku
Kategória:Turňa nad Bodvou
Kategória:Stavby v okrese Košice-okolie